འགུལ་རིས་ལྟད་མོ་ནི་དེང་སང་བྱིས་པ་ཚོས་ཧ་ཅང་དགའ་པོ་བྱེད་པའི་ལྟད་མོ་ཞིག་ཡིན་པས།སྤྱི་ཚོགས་ཐོག་ཆེད་མངགས་བྱིས་པ་ཚོར་དམིགས་ནས་བརྙན་འཕྲིན་སོགས་ནས་འགུལ་རིས་ལྟད་མོ་སྣ་ཚོགས་སྟོན་གྱི་ཡོད་ལ།རི་མོ་དང་འབྲེལ་བའི་དཔེ་དེབ་ཀྱང་མི་ཉུང་བ་ཞིག་ཐོན་དང་ཐོན་མུས་རེད།དེར་བརྟེན་དགེ་རྒན་རྣམས་པས་སློབ་མའི་སློབ་གསེང་དང་འཛིན་གྲྭའི་བྱེད་སྒོ་སྤེལ་སྐབས་འགུལ་རིས་ལྟད་མོ་དང་ཡང་ན་རི་མོ་དང་འགྲེལ་བཤད་མཉམ་དུ་ཡོད་པའི་བྱིས་པའི་སྒྲུང་དེབ་མང་ཙམ་ལྟ་རུ་བཅུག་རྗེས།ཕྲུ་གུ་ཚོས་ལྟད་མོ་དེར་འཛིན་པའི་སོ་སོའི་བསམ་ཚུལ་ལམ་མྱོང་ཚོར་འབྲི་རུ་འཇུག་དགོས།དེ་ལྟར་བྱས་ཚེ་ཁོ་ཚོས་བློ་རྩེ་གཅིག་སྒྲིམ་ངང་ལྟད་མོ་དེ་རིགས་བལྟ་རྒྱུར་དགའ་པོ་བྱེད་ཀྱི་རེད་ལ།དེའི་ནང་གི་མི་བཟང་ལས་བཟང་སོགས་ཀྱི་བྱ་སྤྱོད་གིས་བྱིས་པར་གོ་སྐོན་བློ་འགུགས་སོགས་ཀྱི་ཤུགས་རྐྱེན་སྣ་ཚོགས་ཐེབས་སྲིད་པས་ཕྲུ་གུ་ཚོས་ལྟད་མོ་དེར་འཛིན་པའི་ལྷད་མེད་དྭངས་གཙང་གི་སེམས་པ་དེ་ཡིག་ཐོག་ནས་འབྲི་ཐུབ།དེ་ལྟར་བྱུང་ཚེ་སློབ་མ་ཚོས་རྩོམ་ཐུང་འབྲི་བའི་གོམས་གཤིས་ཀྱང་རིམ་བཞིན་འཇགས་ཐུབ།